《四时赋》
南北朝·江淹

北客长欷，深壁寂思。空床连流，圭窬淹滞，网丝蔽户，青台绕梁。春华虚艳，秋月徒光。临飞鸟而魂绝，视浮云而意长。测代序而饶感，知四时之足伤。

若乃旭日始暖，蕙草可织；园桃红点，流水碧色。思应都兮心断，怜故人兮无极。

至若炎云峰起，芳树未移；泽兰生坂，朱荷出池。忆上国之绮树，想金陵之蕙枝。

若夫秋风一至，白露团团；明月生波，萤火迎寒。眷庭中之梧桐，念机上之罗纨。

至于冬阴北边，永夜不晓；平芜隐海，千里飞鸟。何尝不梦帝城之阡陌，忆故都之台沼！

是以轸琴情动，戛瑟涕落。逐长夜而心殒，随白日而形削。故秦人秦声，楚音楚奏。闻歌更泣，见悲已疚。实由魂气怆断。外物非救。参四时而皆难，况仆人之未陋也。

作者简介：江淹（444—505），字文通，南朝著名文学家、散文家，历仕三朝，宋州济阳考城（今河南省商丘市民权县）人。江淹少时孤贫好学，六岁能诗，十三岁丧父。二十岁左右在新安王刘子鸾幕下任职，开始其政治生涯，历仕南朝宋、齐、梁三代。江淹在仕途上早年不甚得志。泰始二年（466年），江淹转入建平王刘景素幕，江淹受广陵令郭彦文案牵连，被诬受贿入狱，在狱中上书陈情获释。刘景素密谋叛乱，江淹曾多次谏劝，刘景素不纳，贬江淹为建安吴兴县令。宋顺帝升明元年（477年），齐高帝萧道成执政，把江淹自吴兴召回，并任为尚书驾部郎、骠骑参军事，大受重用。